
ELŐTERJESZTÉS
MÉLYKÚT VÁROS ÖNKORMÁNYZAT KÉPVISELŐ-TESTÜLETÉNEK
2026. szeptember 29. napján tartandó ülésére.


Tárgy: Óvodai férőhelyek bővítésével kapcsolatos lehetőségek megtárgyalása.


Az előterjesztést készítette: Dr. Vörös-Börcsök Tímea jegyző
Az előterjesztés készítésében közreműködött: Bálint Éva intézményvezető
   Doszkocs Lászlóné igazgató 
                                                                          Görhöny Edit pénzügyi csoportvezető
   Szabó József önkormányzati főépítész 

Melléklet: 1 db
- helyszínrajz.

Döntési javaslatok száma: 1 db

Véleményezi: Humánpolitikai és Ügyrendi Bizottság
                       Pénzügyi és Gazdasági Bizottság

A határozati-javaslat elfogadásához egyszerű többség szükséges.


Törvényességi észrevételem nincs.


Dr. Vörös-Börcsök Tímea
             							  jegyző	

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13.§ (1) bekezdésének 6. pontjában foglaltak szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen az óvodai ellátás. Az Mötv. 41. § (6) bekezdése értelmében a képviselő-testület a feladatkörébe tartozó közszolgáltatások ellátására – jogszabályban meghatározottak szerint – költségvetési szervet, a polgári perrendtartásról szóló törvény szerinti gazdálkodó szervezetet, nonprofit szervezetet és egyéb szervezetet alapíthat, továbbá szerződést köthet természetes- és jogi személlyel vagy jogi személyiséggel nem rendelkező szervezettel. A nemzeti köznevelésről szóló 2011. évi CXC. törvény (továbbiakban: Nkt.) is hasonlóképpen rendelkezik, a 74. § (2) bekezdése ugyanis kimondja, hogy köznevelési feladatokat az állam intézmény alapításával és fenntartásával, továbbá az egyházi köznevelési intézmény, a nemzetiségi önkormányzat fenntartásában álló vagy a magán köznevelési intézmény útján látja el, a fenntartóval az állam köznevelési szerződést köthet. Az óvodai nevelésről, a nemzetiséghez tartozók óvodai neveléséről, a többi gyermekkel, tanulóval együtt nevelhető, oktatható sajátos nevelési igényű gyermekek óvodai neveléséről a települési önkormányzat vagy társulása intézmény alapítása és fenntartása vagy köznevelési szerződés révén gondoskodik. A jogszabályi rendelkezéseknek megfelelően az óvodai feladatellátás biztosítását Mélykút Város Önkormányzat a Mélykút Város Önkormányzat Óvodája (továbbiakban: Óvoda) köznevelési intézmény fenntartásával és működtetésével látja el. 

Az Nkt. 8. § (1) bekezdése szerint az óvoda a gyermek hároméves korától a tankötelezettség kezdetéig nevelő intézmény, amely a gyermeket fokozatosan, de különösen az utolsó évében az iskolai nevelés-oktatásra készíti fel. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen, fővárosi kerületben, vagy ha a felvételi körzet több településen található, az érintett településeken lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.  Az Nkt. 8. § (2) bekezdése értelmében a gyermek abban az évben, amelynek augusztus 31. napjáig a harmadik életévét betölti, a nevelési év kezdő  napjától legalább napi négy órában óvodai foglalkozáson vesz részt. A szülő – tárgyév április 15. napjáig benyújtott – kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, – ha a szülő a gyermek negyedik életévének betöltését megelőzően már kérelmezte, úgy újabb – kérelem alapján annak az évnek az augusztus 31. napjáig, amelyben a gyermek az ötödik életévét betölti a Kormány rendeletében kijelölt szerv  felmentheti a gyermeket az óvodai foglalkozáson való részvétel alól, ha a gyermek családi körülményei, sajátos helyzete indokolja. 

Az Nkt. 49. § (1) és (3) bekezdései alapján az óvodai jogviszony felvétel vagy átjelentkezés alapján jön létre. Az óvoda köteles felvenni vagy átvenni azt a gyermeket, aki életvitelszerűen az óvoda körzetében lakik (kötelező felvételt biztosító óvoda).

Az Óvoda igazgatója a 2026. május 26-ai képviselő-testületi ülésen tájékoztatta a Képviselő-testületet az óvodai beíratás adatairól, valamint a csoportok várható létszámának alakulásáról. A napirendi pont tárgyalásakor elhangzott, hogy ugyan a csoportlétszámok legfeljebb 20%-kal történő túllépésének engedélyezésével még éppen megoldható az óvodai férőhelyek biztosítása a 2026/2027. tanév indulásakor, azonban a jövőben fennáll a veszélye annak, hogy férőhely hiányában a jövőben problémássá válik a településen lakóhellyel rendelkező óvodakötelessé váló gyermekek felvétele. Ezen probléma felmerült a Képviselő-testület 2026. augusztus 11. napján tartott ülésén is az Óvoda 2026/2027-es nevelési évre vonatkozó munkatervének tárgyalásakor, amelyre tekintettel a Képviselő-testület a 127/2026.(VIII.11.)Kt. számú határozat 2. pontjával felkért, hogy az óvodai férőhelyek bővítésének tárgyában készüljön előterjesztés a következő rendes képviselő-testületi ülésre.

T. Képviselő-testület!

Mielőtt a lehetséges megoldások bemutatásra kerülnének, mindenképpen ki kell térni a város várható gyermeklétszámának kérdésére. Települési szinten előrevetíthetően a 3. életévét töltő gyermeklétszám a születések szerint:
2027-ben: 38 gyermek,
2028-ban: 34 gyermek,
2029-ben: 37 gyermek.
Jelenleg 12 fő várandós, akik közül várhatóan 7 fő szül 2026-ban, emiatt a 2029-ben beíratott gyermekek létszáma várhatóan növekedni fog.

Ugyanakkor figyelembe kell venni, hogy a városban egy önkormányzati fenntartású és egy egyházi fenntartású óvoda is működik, ezért a gyermekek beíratása intézményenként megoszlik.

A férőhelyek bővítése kapcsán megoldásként az alábbi lehetőségek jöhetnek szóba:

1. Új óvoda építése

A legköltségesebb és leghosszabb folyamat, amely ugyan hosszú távú megoldást nyújtana a férőhely-problémára, azonban erre - az önkormányzat jelen gazdasági helyzetében és pályázati forrás hiányában - reális esély nincs a közeljövőben.

2. Meglévő óvodai épület bővítése

Az Óvoda udvarának területe elviekben növelhető valamennyire.  Ennek legegyszerűbb módja talán az lenne, ha a mélykúti 710. hrsz alatt lévő telket (vagy annak egy részét) megvásárolná az önkormányzat, majd telekhatárrendezést csinálna. Ezen megoldás eredményeként legfeljebb 260 m2 többletterülethez tudna hozzájutni az intézmény, így már lehetőség lenne új csoportszoba építésére hozzáépítéssel.  Vételi szándékunkat korábban – nem hivatalos formában - már jeleztük a fenti telek tulajdonosa felé, aki akkor akként nyilatkozott, hogy nem kívánja értékesíteni a területét. 

Egy másik lehetséges módja az épület bővítésének, ha az óvoda melletti önkormányzati tulajdonban álló lakások udvara felé történne a bővítés, bár ehhez először a lakások udvari részében lévő melléképületeket el kellene bontani, amelyet nehezít, hogy ezek között van magántulajdonban álló építmény is. 

Az Óvoda nagykapujánál lévő terület elvileg szintén beépíthető lenne, de egy helyiség létrehozásához ezen terület túl keskeny, jelenleg alig több mint 4 m (ha ebből levételre kerül egy főfal, akkor csoportszobának már nagyon keskeny). 

Javaslatként merült fel az egyik csoportszoba lapostetőjére történő esetleges emeletráépítés, amennyiben a telek adottságai és a statikai feltételek megengedik. Ennek reális esélye - véleményünk szerint - nincs, tekintettel arra, hogy egy ilyen léptékű beruházás a nyári szünet alatt nem kivitelezhető, így az intézmény teljes lezárása elkerülhetetlen lenne. Továbbá a kisgyermekek (óvodások és a 6-10 éves korosztály) az Országos Tűzvédelmi Szabályzat (OTSZ) alapján „segítséggel menekülő” személyeknek minősülnek, így az épületen belüli lépcsőhasználat a kiürítési időt indokolatlanul megnövelné, amelynek következtésben az alapvető biztonsági követelmények romlanának.

Tekintettel arra, hogy az óvoda telke településközponti építési övezetben van, így a jelenlegi beépíthetőségi korlát (telekterület 70%-a) elviekben még lehetővé tenné az épület udvari irányban történő bővítését, de ez a jelenleg is szűkös játszóudvar területét tovább csökkentené. Nagyságrendileg egy 35 -40 m2 hasznos alapterületű foglalkoztató helyiség még elférne a minimális hátsókert méret betartása mellett. Amennyiben a játszóudvar területe, eltérő tulajdonosi szándékok miatt szomszédos telekrészből történő vásárlással nem növelhető, szakmailag ezen opció sem indokolható.

2. Új telephely létesítése 

A férőhelyek ezen módon történő bővítésének legegyszerűbb módja talán a 6449 Mélykút, Széchenyi u. 110. szám alatt lévő ingatlanegyüttes egyes épületrészeinek felújítása lenne, továbbá egy esetleges ún. konténeróvoda felállítása jöhetne szóba. 

Az elmúlt időszakban megtekintettük és részben felmértük a korábbi III. számú Óvoda, valamint a korábbi Biztos Kezdet Gyerekház épületrészeit, amelyek alapján az alábbiakat állapítottuk meg:

A korábbi III. számú Óvoda jelenlegi állapotában nem alkalmas óvodai csoport indítására és  felújítása is igen költséges lenne.

A korábbi Biztos Kezdet Gyerekház helyiségei jó állapotban vannak. A nyílászárók jelentős része már cserélve lett, jó állapotú, egyedül az akadálymentes mosdóban található régi, gerébtokos ablak. Leendő csoportszobaként adott egy 14 m2-es helyiség, illetve egy 25 m2-es helyiség, ez utóbbi egy légtérben van egy 7,3 m2-es helyiséggel. A kettő közti falnyílás kisebb átalakítással szélesíthető és jobban hasznosítható foglalkoztatóként. A teakonyha melletti 10 m2-es helyiség irodaként, személyzeti helyiségként funkcionálhat. A helyiségek csak délelőtt benapozottak, így redőny felszerelése nem feltétlenül szükséges. A nevelési-oktatási helyiségekre előírt minimális belmagasság (3 m) adott. Mosdás és tisztálkodás tekintetében jelenleg egy zuhanyzó helyiség található, itt kézmosási lehetőség van. Ezen felül van egy akadálymentes mosdó helyiség (wc-vel, kézmosóval) továbbá két elválasztott wc található. Összesen 3 db wc kagyló van, amiből csak egy gyermek méretű. A településrendezési és építési követelmények alapszabályzatáról szóló 280/2024. (IX. 30.) Kormányrendelet (TÉKA) előírása alapján óvodai önálló rendeltetési egységnél minden megkezdett 8 fő gyermek részére egy gyermek WC-csésze és kézmosó létesítése szükséges, tehát a meglévő tisztálkodási helyiségek átalakítása, további gyermek méretű wc kagylók beépítése lenne szükséges. Pozitív adottsága, hogy az épületrész akadálymentes megközelítése biztosított, a bejárati ajtóhoz vezető, szabályos rámpa van, továbbá a játszóudvar mérete megfelelő.  Az udvar tekintetében létszámhoz kötött minimális területi előírás nincs építésügyi vonatkozású rendeletekben. Új óvodák tervezési programjában, általános esetben 10 m2/fő területű játszóudvart biztosítanak minimálisan. Újbóli, óvodaként történő hasznosítás esetén az udvarban, gyors növekedésű, árnyékot adó fák ültetése még javasolt lenne, mivel ezek száma kevés. 

Az óvoda intézményének jogszabályban előírt kötelező felszerelését a nevelési-oktatási intézmények működéséről és a köznevelési intézmények névhasználatáról 20/2012. (VIII. 31.) EMMI rendelet 2. melléklete („Jegyzék a nevelési-oktatási intézmények kötelező (minimális) eszközeiről és felszereléséről”) az alábbiak szerint szabályozza:

Az óvoda főbb kötelező felszerelési területei:

Csoportszoba és bútorzat 
· gyermekasztalok és székek 
· gyermekek méretéhez igazodó bútorok 
· tárolók, polcok 
· pihenéshez szükséges felszerelés 
Öltöző 
· gyermekenként megfelelő öltözőhely 
· ruhák, cipők tárolására szolgáló eszközök 
Tisztálkodás 
· gyermekméretű mosdók és WC-k 
· kézmosáshoz szükséges felszerelések 
· higiéniai eszközök 

Játékok és fejlesztőeszközök 
· szerepjátékhoz szükséges eszközök 
· építő-, konstruáló játékok 
· mozgásfejlesztő eszközök 
· értelmi, kommunikációs és érzékelési fejlesztést szolgáló eszközök 
· ábrázolási, kézműves tevékenységhez szükséges eszközök 
Mozgás 
· tornaszoba vagy az előírásoknak megfelelő mozgástér 
· torna- és mozgásfejlesztő eszközök 
Udvar 
· biztonságos játszóudvar 
· életkornak megfelelő udvari játékok és mozgáslehetőségek 
Nevelőmunka eszközei 
· pedagógiai munkát segítő eszközök 
· könyvek, szemléltetőeszközök 
Egészségvédelmi és munkavédelmi eszközök 

SNI-s gyermekek esetén további speciális fejlesztő- és segédeszközök is előírtak lehetnek. A jogszabály szerint az előírt eszközök bizonyos esetekben más és más, korszerű, azonos funkciót betöltő eszközökkel helyettesíthetők.

Az Nkt.  25. § (7) bekezdésében foglaltak szerint az óvodai csoportok minimális, maximális és átlaglétszámát az Nkt. 4. melléklete határozza meg. E szerint az óvodai csoport:
· minimális létszáma: 13 fő 
· maximális létszáma: 25 fő 
· átlaglétszáma: 20 fő. 

Az óvodai csoportra előírt maximális létszám a nevelési év indításánál a fenntartó engedélyével legfeljebb húsz százalékkal átléphető. Ezen felül a maximális létszám a nevelési év során az indított csoportok számától függetlenül túlléphető akkor is, ha a nevelési év során az új gyermek átvétele, illetőleg felvétele indokolt. A minimális létszámtól viszont csak akkor lehet eltérni, ha a nevelési év közben az óvodából távozó gyermekek létszáma miatt a csoport létszáma a minimális létszám alá csökken. A nevelési év indításánál a csoportnak a minimális létszámot a jogszabály szerint el kell érni.

A férőhelyek bővítése - az új óvodai csoport és annak kiszolgáló helyiségei jogszabályi előírásoknak megfelelő berendezése költségeinek biztosítása mellett - automatikusan plusz óvodapedagógusok és dajkák alkalmazását teszi szükségessé, ezzel párhuzamosan biztosítani kell a megnövelt dolgozói létszámhoz tartozó illetmények, járulékokat is.

Ha egy csoportos telephelyóvodáról van szó, akkor lényeges különbség van aközött, hogy az óvoda önálló intézmény vagy egy nagyobb óvoda tagintézménye/telephelye. Egy egy csoportos telephelyen, a jelenleg hatályos szabályok alapján:
	Munkakör
	Létszám

	Óvodapedagógus
		2 fő – a csoport működésének biztosításához




	Dajka
	1 fő



A fenntartó önkormányzat az óvodai feladatellátáshoz kapcsolódó támogatásra Magyarország 2026. évi központi költségvetéséről szóló 2025. évi LXIX. törvény, valamint a pedagógusok új életpályájáról szóló 2023. évi LII. törvény (Púétv.) alapján jogosult. A központi finanszírozás alapját a pedagógusok új életpályájáról szóló 2023. évi LII. törvény végrehajtásáról szóló 401/2023. (VIII. 30.) Korm. rendelet (Púétv. Vhr.) szerinti nevelés-szervezési paraméterek alapján számított, elméleti pedagóguslétszám képezi. Ez az átlagbéralapú állami támogatás nyújt fedezetet az óvodában foglalkoztatott pedagógusok és a nevelőmunkát közvetlenül segítők bérére, a kapcsolódó szociális hozzájárulási adóra, valamint az intézmény általános működtetési költségeire.

Az elméleti (finanszírozott) és a ténylegesen foglalkoztatott létszám között strukturális eltolódás tapasztalható. A szakképzett pedagógusok hiányát az intézmény részben pedagógus szakképzettséggel nem rendelkező segítők alkalmazásával kompenzálta.

	Megnevezés
	Magyarország 2026. évi központi költségvetésről szóló 2025. évi LXIX. törvény alapján finanszírozott létszám (fő)
	Tényleges foglalkoztatottak száma (fő)
	Eltérés (fő)

	Az óvodában foglalkoztatott pedagógusok 
	7,3

	5,5

	-1,8

	Pedagógus szakképzettséggel nem rendelkező segítők
	4
	5
	1

	Összesen
	11,3
	10,5
	
                                                         -0,8






A finanszírozott kerethez képest alacsonyabb tényleges pedagóguslétszám közvetlen hatásaként a várható bér- és járulékkiadások elmaradnak a maximálisan lehívható központi támogatási kerettől.

	Magyarország 2026. évi központi költségvetésről szóló 2025. évi LXIX. törvény alapján nyújtott támogatás (Ft)
	Várható kiadások (Ft)*
	Eltérés (Ft)

	138 219 951

	128 189 212

	-10 030 739


*becsült adat

Az új telephely működtetéséhez szükséges minimális személyi és dologi feltételek biztosításának költségvonzata az alábbiak szerint alakul 2 fő pedagógus és 1 fő segítő munkába állásával, minimális dologi kiadással számolva:

Új telephely fenntartásának kiadásai*

	Megnevezés
	Kiadás (Ft)

	Pedagógusok személyi juttatásai és kapcsolódó járulékok (2 fő) 
	19 526 400


	Pedagógus szakképzettséggel nem rendelkező segítő személyi juttatásai és kapcsolódó járulékok (1 fő)
	6 868 140

	Dologi kiadások
-üzemeltetési anyag
-szakmai anyag
-informatikai és kommunikációs szolgáltatás
-villamosenergia
-gázenergia
-víz- és csatornadíj
-általános forgalmi adó

	
200 000
200 000

110 000
400 000
800 000
150 000
502 200

	Összesen
	28 756 740



*Megjegyzés: A kalkuláció kizárólag a folyamatos üzemeltetést tartalmazza. Nem foglalja magában a működési engedély megszerzéséhez elengedhetetlen egyszeri felújítási, karbantartási és beruházási (eszközbeszerzési) kiadásokat.

Az elmúlt időszakban több más településen a férőhelyek bővítését konténeróvoda felállítása útján oldották meg. A modern, kifejezetten intézményi célra tervezett moduláris épületek minden szakhatósági és pedagógiai követelménynek megfelelnek, és szükség esetén később bonthatók vagy áthelyezhetők. Az anyaghasználattól és az építészeti kialakítástól függetlenül a könnyűszerkezetes épületekre, így a konténer épületekre is, ugyanazok az előírások vonatkoznak építésjogi szempontból, mint a „hagyományos” épületekre, tehát, egy konténerekből telepített épület esetén is be kell tartani a telepítési előírásokat: telek beépíthető maximális területe, telken belüli elhelyezés - a szükséges minimális oldal és hátsókert elhagyásával, minimális zöldfelület. Mivel ezen opció esetére konkrét ingatlan még nem merült fel, ezért a telepítési részletszabályok csak konkrét telek / telekrész kiválasztása után vizsgálhatóak. Nem elhanyagolható tény ezen szempont esetén, hogy az ilyen konténerépületek az év teljes szakaszában jelentős energiát igényelnek, mivel kifűtésük (szigetelt fal esetén) viszonylag könnyű, de mivel nincs nehéz, hőtároló épületszerkezet, ezért a fűtési idényen kívül állandó gépi hűtést igényelnek.  

3. Egységes óvoda-bölcsőde létrehozása

Településünkön a 2022. évben kezdte meg működését a TOP-1.4.1-19-BK1-2019-00002 azonosító számú pályázati forrásból megvalósított Mélykúti Bölcsőde önálló bölcsőde formájában. Felmerült a jövőben egy esetleges többcélú óvoda-bölcsőde szervezeti keretben történő működtetés és ennek során az épület tetőtéri helyiségeinek óvodai ellátás céljából történő igénybevétele, azonban itt az alábbi vállalásokkal szembesülünk:
· pályázati felhívás szerint a pályázat célja a gyermekjóléti alapellátások közül a bölcsődei ellátási formákhoz való hozzáférés javítását és a bölcsődei ellátási formák által nyújtott szolgáltatások minőségi fejlesztését segíti elő, 
· a projektből megvalósult beruházást - a projekt befejezésétől a fenntartási időszak végéig - a Támogatási Szerződésben, a pályázati felhívásban és az Általános Szerződési Feltételekben foglaltak szerint - a projektben vállalt indikátor 48 bölcsődei férőhely - fenn kell tartani, a jogszabály által előírt helyiségeket hiánytalanul biztosítani kell,
· a fenntartás ideje alatt az esetleges helyszíni szemle során (amely várhatóan a fenntartási időszak vége előtt megtartásra kerül) az épület helyiségeinek eredeti funkcióit vizsgálják. 

A projekt fenntartási kötelezettsége 2028.04.27. napjáig tart.

A földszint helyiségei:	5,89 m2 mosogató
16,79 m2 melegítő konyha
3,52 m2 + 5,06 m2 hulladéktároló
2,05 m2 előkészítő
9,06 m2 tálaló
12,73 m2 teakonyha
10,06 m2 gépészeti helyiség
10,53 m2 öltöző, zuhanyzó + mosdó
12,19 m2 vezetői iroda
12,37 m2 gondozói helyiség
4,34 m2 irattár
Bejárati előtér + közlekedők + öltöztető
4 db 51 m2 gyermek játszó szoba
4 db szobai játék tároló
2 db kerti játék tároló
2 db 24 m2 fürösztő - biliző

A tetőtér helyiségei:		8,07 m2 játékraktár
24,11 m2 előtér
2,57 m2 irattár
19,2 m2 dajkák részére fenntartott helyiség + 12,79 m2 öltöző + zuhanyzó, mosdó
16,47 m2 gépészeti helyiség
20,16 m2 fogyóeszköz raktár
16,95 m2 közlekedő
26,37 m2 mosókonyha
20,17 m2 selejtraktár
Kézmosó + mosdó helyiség
1,33 m2 takarító eszköz tároló 

A fent említett projekt fenntartási kötelezettségét követő időszak után  – természetesen a lakossági igény felmérését követően -, talán mérlegelendő lehetne, hogy a településen feltétlen szükséges-e mind a négy csoportszobát 48 férőhellyel működtetni vagy esetleg elegendő lenne a három csoportszoba 36 férőhellyel, ami által egy csoportszoba felszabadulna az óvodai férőhelyek bővítése céljából. A bölcsődében lévő csoportszobákhoz tartozik egységenként (két csoport szoba) egy-egy 24 m2 fürösztő-biliző helyiség, amelyben 4 gyermek WC-csésze, 4 kézmosó, 2 bilimosó és kettő fürösztő kád található. A tetőtérben lévő helyiségekben van ugyan vizes blokk, viszont szükséges lenne a gyermekek korának megfelelő WC-csészék, illetve kézmosók utólagos kialakítása, továbbá a lépcsőhasználat Tűzvédelmi szempontból ebben az esetben is rontaná az alapvető biztonsági körülményeket, hasonlóképpen, mint ahogyan azt már az előterjesztés 2. pontjában részletezett „A meglévő óvoda bővítése/ emeletráépítés” pontban felvázoltuk. 

4. A településen működő nem önkormányzati fenntartású óvoda megkeresése a férőhelyek esetleges bővítése érdekében

A Képviselő-testület a 71/2022.(IV.26.)Kt. számú határozatában hozzájárult ahhoz, hogy Mélykút Város Önkormányzat Óvodája II. számú Óvoda fenntartói jogát átadja a Kalocsa-Kecskeméti Főegyházmegye részére 2022. szeptember 1. napjától 2066. július 31. napjáig.  A felek között létrejött köznevelési megállapodás 9. pontja értelmében az Egyház fenntartásában működő óvoda ellátja a kötelező felvételt biztosító óvoda feladatait, de kizárólagosságra nem szűkül. Mint ahogyan az a fentiekben már ismertetésre került, az óvodai csoportra megállapított maximális létszám a nevelés év indításánál a fenntartó engedélyével legfeljebb húsz százalékkel átléphető. Tudomásunk szerint az egyházi fenntartású óvoda jelenlegi engedélyezett létszámkerete 3 x 25 fő, csoportlétszám-túllépés engedélyezésére irányuló döntése nincs a fenntartónak. Amennyiben a fenntartó élne ezen jogával, az maximum 15 fő új férőhely biztosítását jelenthetné a településnek (ugyanakkor az egyházi fenntartású óvoda rendelkezésére álló személyi, tárgyi és egyéb feltételekről nem rendelkezünk információval).

4. Köznevelési szerződés megkötésének kezdeményezése

További lehetőség, hogy megkeressük a településen működő nem önkormányzati fenntartású óvoda fenntartóját, illetve a környező települések polgármestereit, valamint a környező településen működő nem önkormányzati fenntartású óvodák fenntartóit egy esetleges köznevelési szerződés keretében biztosítandó feladatellátás érdekében, amely szerint szabad kapacitás esetén fogadnák a mélykúti lakóhellyel rendelkező gyermekeket a köznevelési szerződésben meghatározott feltételekkel (melyek pénzügyi jellegű feltételeket (is) tartalmaznának). Amennyiben valamely szervezet nyitottnak mutatkozna a köznevelési szerződés megkötésére, azok tervezete a képviselő-testület elé kerülne. Ebben az esetben azonban erősen kérdéses lehet, hogy mely szülő vállalná a gyermeke köznevelési szerződés keretében történő óvodai ellátását.


Tisztelt Képviselő-testület!

A döntés meghozatalánál – a fentiekben már ismertetett jogszabályi rendelkezéseken túl - az alábbi jogszabály előírásokat is figyelembe kell venni:

Az Nkt.  25. § (7) bekezdése kimondja, hogy a nevelési év indításánál a csoportnak a minimális létszámot a jogszabály szerint el kell érni, az óvodai csoportra előírt minimális létszámtól csak akkor lehet eltérni, ha a nevelési év közben az óvodából távozó gyermekek létszáma miatt a csoport létszáma a minimális létszám alá csökken.  

Az Nkt. 84. § (3) bekezdése alapján a fenntartó– a július-augusztus hónapok kivételével – nevelési évben, óvodát nem szervezhet át, nem szüntethet meg, fenntartói jogát nem adhatja át,
óvodai csoportot nem szerveztethet át, és nem szüntettethet meg. Az Nkt. 4. § 11. pontja alapján intézményátszervezés minden olyan fenntartói döntés, amely az alapító okirat, szakmai alapdokumentum 21. § (3) bekezdés c)–j) pontjában felsoroltak bármelyikének módosulásával jár, kivéve a jogszabályváltozásból eredő módosítást és az olyan vagyont érintő döntést, amely vagyon a feladatellátáshoz a továbbiakban nem szükséges. 

Figyelemmel kell lenni továbbá az Oktatási Jogok Biztosának OK-K-OJOGB-51/2011. számú állásfoglalásában foglaltakra is, mely állásfoglalás szerint a helyi önkormányzatnak törvényben előírt joga és kötelezettsége, hogy megszabja a közoktatási intézmények körzetét. „E tevékenysége során a várható gyermeklétszámra tekintettel úgy kell a körzeteket kialakítani, hogy az intézmények el tudják látni feladataikat, az intézményvezetők eleget tudjanak tenni fentebb már bemutatott törvényi kötelezettségüknek. az önkormányzatok utóbb nem hivatkozhatnak arra, hogy az önnön döntések következtében előállt helyzetben a törvény előírások nem tarthatók be. A fenti jogszabályok figyelembe vételével tehát az önkormányzatoknak úgy kell megszervezni az óvodai ellátást, hogy eleget tudjanak tenni annak a követelménynek, hogy a kötelező felvételt biztosító óvoda minden olyan jelentkezőt fel tudjon venni, akit a jogszabályok előírnak, ugyanakkor az óvodai csoportok létszámára vonatkozó rendelkezések ne sérüljenek. Hogy ennek a követelménynek mi módon tesz eleget, az az önkormányzat döntésétől függ, de a jogszabályokban előírt kötelezettségei alól nem mentesülhet még akkor sem, ha azok teljesítése komoly gondot jelent számára. A jogbiztonság követelménye csak akkor nem sérül, ha a szülők számíthatnak arra, hogy gyermekük biztosan felvételt nyer abba az intézménybe, amely számára a kötelező felvételt biztosító intézmény.”


Kérem a T. Képviselő-testületet, hogy az előterjesztést tárgyalja meg és döntsön az előterjesztésben foglaltakról!


Mélykút, 2026. szeptember 23.

								Kovács Tamás
								 polgármester

HATÁROZATI – JAVASLAT

……../2026. (IX.29.) Kt. számú 				HATÁROZAT
Javaslat sz óvodai férőhelyek bővítésével 
kapcsolatos döntések meghozatalára.

1. Mélykút Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 6. pontjában foglalt kötelezettség teljesítése, a mélykúti lakóhellyel rendelkező óvodaköteles gyermekek óvodai ellátásának biztosításának érdekében a következő intézkedéseket teszi: …………………………………………………………………………………………………………………………………………………………………………………………………….


Felelős: ………………………..
Határidő: ………………… 

